《揽秋》
宋代·舒岳祥

读书瞪视眼花乱，力穑作劳足茧休。
尊俎风流容鸭脚，语言滋味许鸿头。
芦根系艇谁敲火，木末开扉独揽秋。
壮日貂裘无恙不，浩歌聊为解牢愁。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。